Ο Αριέλ Σαρόν στο Λευκό Οίκο - 2002-05-06
Οι ΗΠΑ πρόκειται να ασκήσουν πίεση στο Ισραήλ, δηλώνει ο Κ. Πάουελ
Ο Λευκός Οίκος ετοιμάζεται για κρίσιμης σημασίας συνομιλίας με τον πρωθυπουργό του Ισραήλ Αριέλ Σαρόν, ο οποίος βρίσκεται ήδη από χθες εδώ στην Ουάσινγκτον κομίζοντας έγγραφo που, όπως λεει, δείχνει άμεση σύνδεση του παλαιστίνιου ηγέτη Γιασέρ Αραφάτ με τρομοκράτες. Ενώ ο κ. Σαρόν βρισκόταν καθοδόν προς την Ουάσινγκτον ο υπουργός εξωτερικών των Ηνωμένων Πολιτειών, Κόλιν Πάουελ, μιλούσε για το Μεσανατολικό. Στα πλαίσια σειράς συνεντεύξεων ο κ. Πάουελ κατέστησε σαφές πως η αμερικανική κυβέρνηση θα ασκήσει πίεση στον κ. Σαρόν σε σχέση με διάφορα ευαίσθητα θέματα, συμπεριλαμβανόμενων των εβραϊκών οικισμών στη Δυτική Όχθη και τη Γάζα. Σε εμφάνισή του στο πρόγραμμα του N-B-C «Συνάντηση με τον Τύπο», Ο Κ. Πάουελ είπε πως το Ισραήλ δεν μπορεί να ελπίζει ότι θα γίνουν διαπραγματεύσεις για ειρήνη ενόσω εξακολουθεί να δημιουργεί νέους εβραϊκούς οικισμούς. Εξ άλλου, σε μια άλλη συνέντευξη για το πρόγραμμα «Αυτή την Εβδομάδα» του δικτύου A-B-C , ρωτήθηκε σχετικά με τις ισραηλινές προσπάθειες να αμαυρωθεί το γόητρο του Γιασέρ Αραφάτ για να αποκλεισθεί ο παλαιστίνιος ηγέτης από τις οποιαδήποτε διαπραγματεύσεις. Η απάντησή του ήταν πως εφόσον ο παλαιστινιακός λαός υποστηρίζει τον κ. Αραφάτ το Ισραήλ πρέπει να δεχθεί την πραγματικότητα. Και πρόσθεσε: «Θα είναι προς το συμφέρον μας, το συμφέρον των Ισραηλινών και το συμφέρον του παλαιστινιακού λαού και διαφόρων χωρών της περιοχής το να εξακολουθήσουμε να συνεργαζόμαστε με όλους τους παλαιστίνιους ηγέτες και το να αναγνωρίσουμε τον άνθρωπο που ο παλαιστινιακός λαός θεωρεί ως ηγέτη του. » Ο πρόεδρος Μπους πιέζει τον κ. Αραφάτ να ενεργήσει για την καταπολέμηση της τρομοκρατίας και των βιαιοτήτων και έχει δηλώσει πως ο παλαιστίνιος ηγέτης δεν έχει κερδίσει την εμπιστοσύνη του. Η σύμβουλος του Λευκού Οίκου για θέματα εθνικής ασφάλειας, Κοντολίζα Ράϊς δήλωσε προς το τηλεοπτικό δίκτυο Φοξ ότι οι Ηνωμένες Πολιτείες δεν μπορούν να διαλέξουν τον ηγέτη του παλαιστινιακού λαού, τονίζοντας παράλληλα πως ο Λευκός Οίκος πιστεύει ότι η παλαιστινιακή Αυτοδιοίκηση πρέπει να προβεί σε μεταρρυθμίσεις. Η Σύμβουλος του Λευκού Οίκου είπε επίσης πως η κυβέρνηση Μπους ελπίζει ότι οι αραβικές και οι ευρωπαϊκές χώρες θα εντείνουν την πίεσή τους προς τον κ. Αραφάτ. Ο πρόεδρος Μπους συναντάται αύριο με τον ισραηλινό πρωθυπουργό Αριέλ Σαρόν. Θα είναι η πέμπτη συνάντηση μεταξύ των δύο ανδρών και η πρώτη από τα τέλη Μαρτίου, που άρχισαν οι ισραηλινές εισβολές στη Δυτική Όχθη. Ο αμερικανός πρόεδρος θα συνεχίσει τις διπλωματικές προσπάθειές του με άραβες ηγέτες. Την Τετάρτη συναντάται στο Λευκό Οίκο με το βασιληά Αμπντουλάχ της Ιορδανίας. Ο κ. Σαρόν συναντάται αργότερα σήμερα με τον υπουργό άμυνας Ντόναλντ Ράμσφελντ.